Õpetajate Leht

Muuseumiöö
2023-05-20 18:00 - 23:00 (Europe/Tallinn)
Muuseumiöö toimub 20. mail.
Muuseumiöö toimub laupäeval, 20. mail. See on päev, mil üle 150 muuseumi ja mäluasutuse üle Eesti ootavad kõiki endale külla kell 18–23. NB! Sel õhtul maksab sissepääs muuseumidesse vaid 1 euro (Muuseumikaardiga sissepääs TASUTA).
Eesti Muuseumiühingu korraldatava muuseumiöö teema on ootuspäraselt „Öös on liikumist!“.
Muuseum on ainus koht, kus saame liikuda ajas nii edasi kui ka tagasi. Tehniliste abivahendite abil võime liikuda tulevikku ning väärtuslike museaalide ja inimeste räägitud lugude abil ajas tagasi minevikku. Eriti tänuväärne, et sel aastal saavad üheks tervislikud eluviisid, aktiivne liikumine ja muuseumide pakutav vaimutoit.
Muuseumiöö toimkond kutsub sel aastal kõiki inimesi aktiivselt liikuma: kas kõndides, joostes, vändates või mõnel muul viisil. Miks mitte teha pikk ning elamuslik õhtu ja jõuda ühe muuseumi asemel mitmesse? Pealegi asuvad paljud muuseumid üksteisest meeleoluka jalutusteekonna kaugusel.
Muuseumiööl on just õige aeg külastada mõnda kaugemat muuseumi, kuhu muidu ei satuks, ja kasutada selleks transpordivahendit, mida igapäevaselt ei kasuta. Näiteks annavad oranžide porganditena tuntud rongid võimaluse avastada Lõuna-Eesti, Lääne-Virumaa, Ida-Virumaa jt muuseume! Kas teadsite, et Vargamäel asuva Tammsaare muuseumi kõrval on imelised matkarajad ja ideaalsed tingimused piknikuks? Samuti on suurepärased matkarajad Vaivara Sinimägede Muuseumi, Varbusel asuva Eesti Maanteemuuseumi ja Setomaal Saatse Muuseumi juures. Tallinnas asuva Eesti Vabaõhumuuseumi läbimine on juba ise omaette matk, nii et jalavaeva kergendamiseks pakub muuseum rataste, tõukerataste, kärude ja ratastoolide laenutust.
Kõiki jalgrattahuvilisi ootab aga Järva maakonnas Väätsal asuv Eesti Jalgrattamuuseum, mis on avatud lausa kella üheni öösel – kui teised muuseumid juba uksi sulgevad, siis soovitame rattad just sinnapoole veerema panna!
NB! Lõuna-Eestis ja Hiiumaal vuravad muuseumiööl erinevatel marsruutidel aga lausa muuseumibussid, mille kava ja registreerimistingimustega saab tutvuda SIIN
Muuseumikaart teeb vaid Muuseumiööl eripakkumise kõigile muuseumisõpradele. Sel päeval saab sõbrahinnaga soetada Muuseumikaardi, mis tagab tasuta sissepääsu terveks aastaks rohkem kui sajasse muuseumisse.
Tutvu programmiga muuseumioo.ee
FB-i üritusega liitu SIIN
MUUSEUMID OOTAVAD KÕIKI ÖÖS LIIKUMA!

Muuseumiöö kriminaalne eriprogramm
2023-05-20 18:00 - 23:00
Muuseumiöö kriminaalne eriprogramm „Liikumisest jäävad jäljed” Rahvusarhiivis
Muuseumiööl, 20. mail ootab Rahvusarhiiv oma Maneeži 2/4 majja Tallinnas kõiki kriminalistika- ja ajaloohuvilisi. Seekord liikumisaastale pühendatud muuseumiöö teemale „Öös on liikumist“ lisab arhiivi eriprogramm „Liikumisest jäävad jäljed” ootamatu vaatenurga, keskendudes öisele kahtlasele ja kriminaalsele liikumisele ning selle jälgedele arhiivis.
Uudistada saab vaid muuseumiööks koostatud näitust “Kuritegude jäljed minevikust” 1920.–1930. aastate kohtulugudest koos asitõenditega. Kriminalistika olemusest ja ajaloost ning sellest, kuidas jälgede järgi rekonstrueeritakse kuriteosündmus ja leitakse kurjategija, räägib oma ettekandes kriminalistika õppejõud Raivo Öpik. Filmisõpru ootab arhiivikino programm “Kriminaalne Tallinn”, kus lühidokumentaalid ja ringvaatepalad heidavad pilgu elu pahupoolele kuuluvatele teemadele nagu alkoholism, varastamine, vägivald, tööluus, suguhaigused, liikluseeskirjade rikkumine. Filmiprogrammi tähelepanelike vaatajate vahel loositakse välja auhindu.
Igal täistunnil kella 18–22 algavad ekskursioonid, meisterdajaid ootavad töötoad, kus saab valmistada käärilõiketehnikas iseenda siluetti ja filmilindist järjehoidjat, arhiivi galeriis võib nõu küsida arhivaarilt ja vaadata püsinäitust “Rahvusarhiiv 100”, aga ka leida lugemist tasuta raamatute laadalt.
Muuseumiöö kava

Muuseumiöö Eesti Loodusmuuseumis
2023-05-20 18:00 - 22:30
MÖÖ programm
Muuseumiööl on külastajatele avatud kogu Eesti Loodusmuuseumi maja ja hoov.
Muuseumiöö ajal saab Eesti Loodusmuuseumi esimese korruse saalis näha tunnustatud Eesti kunstniku Peeter Lauritsa autorinäitust “Miski on kõigega seotud”. Muuseumiööl teeb Peeter Laurits muuseumi külastajatele kolm tuuri algusega kell 18, 20 ja 22. Tuur kestab umbes tund aega.
Lisainfo näituse kohta: https://loodusmuuseum.ee/index.php/et/exhibitions/peeter-laurits-%22miski-koigega-seotud%22
Kell 19 toimub meie hoovis kammerkoori Studium Vocale kontsert “Öös on muusikat”. Dirigent Tiina Sooba, klaveril Viktoria Zeilja. Esitusele tulevad kaunid ja hästi tuntud laulud armastusest ja unistustest.
Püsiekspositsioon
Eesti Loodusmuuseumi külastamiseks tasub varuda aega, sest sisukat vaatamist-uurimist jagub kolmele korrusele!
Et uudistamine veelgi sisukam ja põnevam oleks, kasuta julgelt meie veebipõhist audiogiidi! Audiogiidi saad kuulata oma isiklikus internetiühendusega seadmes (näiteks telefonis, tahvelarvutis või sülearvutis) veebibrauserit kasutades (midagi selleks alla laadima ei pea). Audiogiid on saadaval eesti, inglise ja vene keeles.
Muuseumi teisel korrusel saab tutvuda Eesti geoloogiaga. Geoloogia saalis saad uurida Eesti ala geoloogilist ajalugu, mis ulatub koguni kuni 2000 miljoni aasta taha. Vaatamiseks ja katsumiseks on väljas erinevad mineraalid, kivimid ja maavarad ning siin kunagi elanud olendite kivistised.
Teisel korrusel asub ka Eesti soode saal. Väljapanek tutvustab põgusalt Eesti soode tekkelugu ja elu-olu tänasel päeval, aitab selgeks saada eriilmelised soode tüübid, seletab soode olulisust ja rolli ning annab ka juhiseid, kuidas nendes iidsetes ning unikaalsetes maastikes liikuda.
Loodusmuuseumi kolmandal korrusel asuv metsasaal tervitab rikkaliku imetajate, lindude ja putukate väljapanekuga. Siit leiab nii haruldase lendorava kui ka Eesti metsade suurima imetaja põdra. Metsasaalis jutustavad metsade valitsejad – puud – oma kasvamise lugu. Rikkalikud imetajate, lindude ja putukate väljapanekud võimaldavad huvilistel juurelda erinevate elusolendite hingeelu üle.
Kolmandal korrusel asub ka Läänemere elamusnäitus „Tuur Maria unenägu“, mis toob audiovisuaalse jutustuse läbi külastajate ette Läänemere mineviku, oleviku ja tuleviku. Uudse elamusnäituse teksti on kirjutanud näitekirjanik Urmas Lennuk, peategelastele on hääle andnud Ülle Kaljuste ja Argo Aadli. Pealtnäha tavalises muuseumisaalis ärkavad eksponaadid ellu. Näitusesaali sisenedes satub külastaja reaalsest maailmast veealusesse teispoolsusesse. Näituse ühe peategelasena on peale paari aastast pausi külastajate ees taas tuur Maria – teadaolevalt suurima Eesti vetest püütud kala – mulaaž. Lisaks saab näha auhinnatud ja meisterlikult valmistatud kalamulaaže liikidest, kes Läänemeres elavad ja näituse loos kaasa teevad.
Elamusnäitus käsitleb mere olulisust, toob välja inimtegevuse põhjustatud muutuseid ja kutsub kaasa mõtlema, mida igaüks meist saab Läänemere heaks ära teha.
Muuseumi trepigaleriis on muuseumiöö ajal avatud ka näitus “Illar Muul – mees puu otsast”, mis räägib väliseestlasest lendoravate uurija Illar Muuli teadustööst.
Eesti Loodusmuuseumis on Eesti loodus sinu peopesal!
Oluline lisainfo
Kahjuks ei ole meie maja ratastooliga ligipääsetav. Muuseumisse pääseb sisse kella 22.30-ni. Ürituse lõpp on kell 23 ja seejärel paneme hoovi värava kinni. Ilusa ilmaga on hoovis ka pop-up kohvik.

Interpreetide Vaba Lava
2023-05-19 19:00 - 21:00
Interpreetide Vaba Lava pakub kuulamist läbi nelja sajandi
19. mail kell 19 Eesti Muusika- ja Teatriakadeemias toimuv suurejooneline Eesti Interpreetide Liidu „Interpreetide Vaba Lava“ pakub ligi kolme tunni pikkusel galakontserdil kuulamiseks laia valikut interpreete erinevatelt erialadelt.
Eelseisval reedel astuvad Eesti Interpreetide Liidu liikmed üles kevadisel kontserdil, „Interpreetide Vaba Lava“. Teistkordselt korraldatav galakontsert järgib vaba lava kontseptsiooni, pakkudes esinejatele võimalust tuua publikuni neile südamelähedased heliteosed, esitades neid omavalikulistes koosseisudes.
Eesti Interpreetide Liidu esimehe Henry-David Varema sõnul on „Interpreetide Vaba Lava“ oodatud sündmus, mis esitleb erinevate ajastute muusikapärandit liidu andekate ja professionaalsete liikmete esituses.
„Vaba lava kujutab endast platvormi, mis võimaldab liidu liikmetel esitleda oma lemmikheliteoseid või sukelduda avastusretkele, leidmaks midagi uut ja põnevat,“ sõnab Varema. „Oleme täis ootusärevust kuulda uusi ja huvitavaid esitusi Eesti Muusika- ja Teatriakadeemia suure saali laval ning soovime kõigile esinejatele parimat ning kuulajatele meeldejäävat ja nauditavat kogemust.“
Eesti Interpreetide Liit koondab muusika alal tegutsevad loovisikud. Liidu liikmeskonda kuulub üle kolmesaja professionaalse interpreedi – solistid, kammermuusikud, orkestrandid ja dirigendid. 19. mail toimuval Interpreetide Vaba Lava kontserdil astuvad ülesse Liis Jürgens (harf), Mihkel Poll (klaver), Endrik Üksvärav (tenor), Peep Lassmann (klaver), Arvo Leibur (viiul), Johan Randvere (klaver), Kädy Plaas (sopran), Kaija Lukas (viiul), Valle-Rasmus Roots (tšello), Piret Väinmaa (klaver), Heili Rosin-Leivategija (flööt), Linda-Anette Verte (viiul), Maksim Štšura (klaver), Leevi Rosin (viiul), Marten Meibaum (tšello), Joonatan Jürgenson (klaver), Helen Lepalaan (metsosopran), Martti Raide (klaver), Lea Valiulina (klaver), Jane Tiik (metsosopran), Marju Riisikamp (klaver), Leena Laas (viiul), Nata-Ly Sakkos (klaver), Silvia Ilves (tšello), Ralf Taal (klaver), Lauri Väinmaa (klaver), Marie-Helen Aavakivi (viiul), Aule Urb (metsosopran), Anneli Tohver (klaver), Tiiu Sisask (klaver), Maila Laidna (klaver).
Kontserdi kava ja piletid on leitavad piletimüügi süsteemist Fienta.

Rattarikas reede
2023-05-19 00:00 - 23:59, 2023-05-12 00:00 - 23:59, 2023-05-05 00:00 - 23:59
MTÜ Rattaga Kooli kutsub koole osa võtma aktsioonist, mille eesmärk on populariseerida õpilaste seas jalgratast kui ideaalset liiklusvahendit kooli sõitmiseks. Rattarikka reede kampaania tingimused leiab aadressilt https://rattagakooli.ee.

Noor talunik 2023
2023-05-19 00:00 - 23:59
19. mail kutsemeistrivõistlus “Noor talunik 2023” Türi lillelaadal.

Noorum 2023
2023-05-17 00:00 - 2023-05-18 23:59
Täna algav Noorum 2023 võtab fookusesse muutuste juhtimise ja noortevaldkonna tuleviku
17. ja 18. mail toimub noortevaldkonna suursündmus – Noorum 2023. Järjekorras juba seitsmenda Noorumi fookuses on sel aastal muutused keskkonnas, noortevaldkonnas, töötajaskonnas ja noortes.
Noorum on oluline osa valdkonna strateegilisest planeerimisest. Tegemist on kaasarääkimise, -mõtlemise ning noori mõjutavate teemade nügimise platvormiga.
Haridus- ja teadusminister Kristina Kallase jaoks, kes täidab ka noorteministri rolli, on noorte osalus- ja kaasamisvõimalusi puudutavad teemad väga südamelähedased: „Eestis on järjepidevalt loodud võimalusi nii noorte kui ka valdkonnas tegutsejate kaasamiseks ühiskonda ja otsustusprotsessidesse. Eesti on olnud noorte kaasamises üks Euroopa Liidu ja OECD silmapaistvamaid riike,” ütleb minister.
Lisaks Eestisisestele teemadele, käsitletakse Noorumil valdkondlikke muutusi ka Euroopa kontekstis. Ülevaatega 21. sajandi noorsootööst Euroopas esineb Lõuna-Walesi Ülikooli Euroopa noortepoliitika professor Dr Howard Williamson. Samuti arutletakse Euroopa ja Eesti noortevaldkonna tulevikusuundade üle Noorumi esimeses paneeldiskussioonis.
Pärastlõunases paneeldiskussioonis “Millist tulevikutöötajat vajab noortevaldkond?“ arutlevad teiste seas ka haridus- ja teadusminister Kristina Kallas ning Narva linnapea Katri Raik.
„Noortevaldkonna ja selle tuleviku kujundamiseks annab Noorum suurepärase võimaluse. Võiks isegi öelda, et see on kohustuse laadi võimalus, mida targalt kasutades saab luua noortevaldkonna väärtuspakkumise teiste elualade täienduseks. Seeläbi selgineb noortevaldkonna roll, võimenduvad loodavad sõnumid ning tähtsustub noorte panus ühiskonda,“ kirjeldas Noorumi olulisust Haridus- ja Noorteameti peadirektor Jaak Raie.
Ürituse esimese päeva paneelarutelusid, Dr Howard Williamsoni ettekannet ja uuringu “Noortevaldkonna töötajaskonna töötingimused: hetkeseis ja väljakutsed” tulemuste tutvustust saab jälgida ka Postimehe haridusportaalis, Facebooki ürituse lehel ja interaktiivse keskkonna kaudu.
Traditsioonilise suursündmuse eesmärk on koguda valdkonna töötajatelt, noortepoliitika kujundajatelt, uurijatelt ja praktikutelt sisendit, leidmaks ühist laiapõhjalist arusaama noortevaldkonnaga seotud väljakutsete ja eesmärkide osas.
Lisainfot ürituse ja programmi kohta leiab haridus- ja noorteameti kodulehelt.
Noorumit korraldab Haridus- ja Noorteamet koostöös Haridus- ja Teadusministeeriumiga. Tegevusi rahastatakse haridus- ja teadusministri kinnitatud ning Haridus- ja Noorteameti poolt elluviidava Euroopa Sotsiaalfondist kaasrahastatud programmi „Tõrjutusriskis noorte kaasamine ja noorte tööhõivevalmiduse parandamine“ raames.

Kutsemeistrivõistlused
2023-05-17 00:00 - 2023-05-18 23:59
„Noore meistri“ floristi ja maastikuehitaja kutsemeistrivõistlused Räpina Aianduskoolis.

Jutuvestmisfestival Ööbikuööd
2023-05-16 00:00 - 2023-05-21 23:59
Jutuvestmisfestival Ööbikuööd tuleb taas
Eesti Rahvakultuuri Keskus korraldab kolmandat korda jutuvestmisfestivali Ööbikuööd, mis toimub üle-eestiliselt 16.–21.05.2023. Festivali keskseks ideeks on kuulamine kui kogukondi liitev praktika. Festivali raames toimub rohkem kui 120 üritust 14 maakonnas. Festivali avaüritus toimub 16. mai kell 20.00 Viljandi järve rannas. Lisaks külastab festivali Hollandi jutuvestja Pauline Seebregts ja paljud Eestimaa armastatud jutuvestjad nagu Piret Päär, Jaak Känd, Erki Kaikkonen jpt. Au sees on kohapärimuse tundjad, folkloristid ja muusikud.
Jutuvestmine puudutab meie hingekeeli lapse, noore ja täiskasvanuna. Seega on Eesti Rahvakultuuri Keskuse sooviks, et ükski sihtgrupp ei jääks lugude kuulamise maagilisest köidikust välja. Suur hulk üritustest on viidud noortele väga lähedale, see tähendab, et lastele toimuvad erinevad kohtumised lasteaedades ja koolitundides.
Festivali eestvedaja, Eesti Rahvakultuuri Keskuse suulise pärandi spetsialist Helena Käbin on öelnud, et festivali pärliks on väliskülaline – jutuvestja Pauline Seebregts Hollandist, kes vestab jutte eksootiliste pillide saatel. „Lisaks suurele jutuvestmisõhtule pakub Pauline jutuvestmishuvilistele jutuvestmise meistriklassi, milles jagab selle kauni kunsti parimaid praktikaid ja nippe paremaks vestmiseks. Taoline meistriklass on lisaks kohalikele jutuvestjatele mõeldud veel näiteks pedagoogidele, teatriinimestele, koolitajatele jt, kelle töö hõlmab avalikku esinemist ja narratiivseid elemente Seega toimub Pauline Seebregtsi töötuba „Dialoog jutuvestmise ja lugude kuulamise praktikas“ Tartus; jutuvestmisõhtu „Maaema räägib … kuulake!“ Savi talus, Põlvamaal; jutuvestmisõhtu „Kuulamise kunst“ Tartu mänguasjamuuseumis Teatri Kodu”.
Jutuvestmisfestival Ööbikuööd on loodud jutuvestmise kui ajatu ja olulise kultuurilise nähtuse tähelepanu keskpunkti tõstmiseks ja meie elava pärandi kogemiseks mitmetes erinevates vormides. Festivalil on tähelepanu ka Eesti väikekeeltel, mis on piirkondlike identiteetide alustalaks. Jutuvestmisfestivalil endale sobiva ürituse leidmiseks on loodud ka Ööbikuööd külastajate välimääraja.
Festivali kava ja lisainfot leiab SIIT

Keemiaviktoriin "Indikaator"
2023-05-16 00:00 - 23:59
Teisipäeval, 16. mail on 8.–12. klasside õpilased oodatud osalema Tartu Ülikooli teaduskooli uuel keemiavõistlusel Indikaator. Eestikeelsed ülesanded toetavad keemia eksamiks ettevalmistumist ning on jaotatud põhikooli- ja gümnaasiumi vanuserühmadesse.
Võistlust viiakse läbi kella 8–22 Tartu Ülikooli teaduskooli viktoriinide keskkonnas (viktoriinid.ee).
Osalemiseks on tarvis internetiühendusega arvutit, nutitelefoni või tahvelarvutit. Viktoriinide keskkonnas võistlemiseks tuleb enne alustamist logida sisse või luua endale kasutajakonto.
Nuputada saavad õpilased endale sobival ajal ja kohas, kuid ülesannete avamise hetkest on lahendamiseks aega 45 minutit. Vastuste leidmiseks on lubatud kasutada perioodilisustabelit.
Indikaatori paremusjärjestus selgitatakse välja klasside kaupa ja parimatele jagatakse e-diplomeid.
Korraldajad soovivad kõigile osalejatele palju avastamis- ja nuputamisrõõmu!
Lisateave: Kelli Hanschmidt, Tartu Ülikooli teaduskooli võistlus- ja õppekorralduse peaspetsialist, 529 8272, kelli.hanschmidt@ut.ee

Õuesõppenädal
2023-05-15 00:00 - 2023-05-19 23:59
15.–19. mai – MAI ON ÕUEKUU. ÕUESÕPPENÄDAL. Õuesõppenädalal kutsuvad Liikuma Kutsuvad Koolid ja TÜ liikumislabor nii väikeseid kui suuri õpihimulisi leidma motivatsiooni ja tegevusi õuesõppeks.
Liikuma Kutsuvate Koolide eestvedamisel toimuva õuekuuga liitunud juba enam kui 150 kooli ja lasteaeda. Kutsume teid osa võtma kas oma klassi või lausa terve kooliga!
Õuesõppenädala inspiratsiooniks https://www.liikumakutsuvkool.ee/ouesoppeideed/
Rohkem infot õuekuu kohta https://www.liikumakutsuvkool.ee/koolitus/mai-on-ouekuu/

Raamatukogubussi Katarina Jee sünnipäev
2023-05-13 00:00 - 23:59
Raamatukogubuss Katarina Jee kutsub sünnipäevale
Tallinna Keskraamatukogu ootab kõiki laupäeval, 13. mail kell 12 Tallinna Teletorni juurde, et tähistada raamatukogubuss Katarina Jee 15. sünnipäeva. Meeleolukal perepäeval leidub tegevusi nii väikestele kui suurtele.
Kogu päeva jooksul saab külastada raamatukogubussi, mis on juba pikka aega viinud lugemisrõõmu paljudesse Tallinna piirkondadesse. Sünnipäeva erikülaliseks on kirjanik Andrus Kivirähk. Tallinna Teletorni maskott Eti viib lastele läbi lõbusaid liikumismänge ja muusikat teevad Lasnamäe Muusikakooli õpilased. Kõik osalejad on oodatud joonistama unistuste raamatukogubussi ja õnnitluskaarte, mis avaldatakse hiljem virtuaalnäitusena raamatukogubussi Facebooki lehel.
Raamatukogubussi sünnipäeval stardib ka laste suvine lugemisprogramm „Suvi raamatuga“. Juba 21. aastat toimuv populaarne lugemisprogramm innustab lapsi suve jooksul raamatuid lugema ning selle lõpetajad on oodatud augustis suurele lõpupeole Tondiraba jäähallis.
Sünnipäeva täpsema kava leiab Tallinna Keskraamatukogu veebilehelt www.keskraamatukogu.ee.
Üritus on tasuta!

Matemaatikavõistlus
2023-05-13 00:00 - 23:59
13.05 Matemaatikavõistlus NUPUTA lõppvõistlus 5.–7. klassile Tamsalu Gümnaasiumis.
Edasijõudnud võistkonnad registreerida hiljemalt 5. mail. Loe lisa https://www.ttkool.ut.ee/nuputa/

Kutsemeistrivõistlused
2023-05-11 00:00 - 2023-05-12 23:59
„Noore meistri“ ehituspuusepa kutsemeistrivõistlused koostöös Pärnumaa Kutsehariduskeskusega.

Kevadkool
2023-05-10 00:00 - 2023-05-11 23:59
Karjäärispetsialistide kevadkool.

Kutsemeistrivõistlused
2023-05-10 00:00 - 23:59
„Noore meistri“ puhastusteenindaja kutsemeistrivõistlused Järvamaa Kutsehariduskeskuses.

Mälumäng
2023-05-09 17:30 - 20:00
Kutsume teid Eesti Loodusmuuseumisse mälumänguõhtule.
9. mail kell 18 toimub Eesti Loodusmuuseumi (Tallinn, Lai 29a) mälumäng. Mängu viib läbi Timo Tarve (Kuku Raadio „Tarkade klubi“
Mängu põhiteema on muidugi loodus, sekka tuleb küsimusi ka kultuuri vallast. Kokku ootab mängijaid 30 küsimust. NB! Küsimuslehti ei jagata – küsimusi kuvame ekraanile. Üritus kestab 2 tundi.
Kolme parimat võistkonda ootavad Eesti Loodusmuuseumi pääsmed ja meened ning Nuti Ristsõnad. Lisaks saavad mängu võinud meeskonna liikmed kingituseks Nuti Ristsõnade pooleaastatellimuse.
Majja saab sisse alates 17.30st, seega jääb enne mängu algust pool tundi aega, et teha ekspositsioonile kiire tiir peale ja värskendada teadmisi.
Piletid https://fienta.com/et/malumanguohtu-eesti-loodusmuuseumis

Luulefestival
2023-05-09 00:00 - 2023-05-13 23:59
Tartu rahvusvahelisel kirjandusfestivalil kohtub luulekunst tipptehnoloogiaga
8.–13. maini Tartus toimuval Prima Vista kirjandusfestivalil esitletakse ainulaadset 360° projektsiooniga luulekunsti.
AHHAA teaduskeskuse planetaariumis avaneb luuletajatel esmakordselt võimalus esitada enda töid kunstnike poolt loodud tehisatmosfäärides. Üritusele loodud projektsioonid töötati välja rahvusvahelise Urban Travel Machines (UTM) projekti raames Soomes Aalto ülikoolis ning on mõeldud esitlemiseks planetaariumites üle Euroopa. Üles astuvad nii Eesti kui ka mitmed välismaised luuletajad.
AHHAA teaduskeskuse ja Eesti Lavaluule MTÜ koostöös sündiv AHHAA Lavaluule festival on esimene neljast rahvusvahelisest UTM festivalist üle Euroopa. AHHAA juhatuse liikme Pilvi Kolgi sõnul on juba aastaid räägitud STEM (science, technology, engineering, math) ehk loodus- ja täppisteaduste õppeviisile A tähe lisamisest, mis tähistaks kunsti ja loovust: “Meie jaoks on see täiesti uus väljakutse, kuna luuleüritusi pole AHHAAs varem korraldatud. Küll aga on universum olnud inspiratsiooniks väga paljudele kunstnikele erinevatest valdkondadest. Planetaarium on hea võimalus sügavale planeetide vahele sukelduda”.
Eesti Lavaluule MTÜ juhatuse liikme Sirel Heinloo sõnul on tegemist kordumatu kultuurikogemusega: “Tehnoloogia ja luule ei kohtu eriti tihti, kuna miskipärast arvatakse, et need kaks saavad iseseisvalt väga hästi hakkama. Saavadki, kuid UTM ja Prima Vista on ehedad näited sellest, kuidas üks teise positiivseid külgi tugevalt võimendab”. Heinloo sõnul annab festival hea võimaluse ka noortele luuletajatele kogenenumate kõrval kätt proovida, kuna 9. mail toimub AHHAAs nii loovkirjutamise kursus kui ka esinemisoskuste töötuba.
Luulefestival toimub 9.–13. maini Tartus AHHAA teaduskeskuses.

Kutsemeistrivõistlused
2023-05-09 00:00 - 23:59
„Noore meistri“ sõiduautotehniku kutsemeistrivõistlused Tallinna Lasnamäe Mehaanikakoolis.

Euroopa päev
2023-05-09 00:00 - 23:59
Euroopa päev ja parimate Erasmus+ projektitegijate tunnustamine.

Õuemängude nädal
2023-05-08 00:00 - 2023-05-12 23:59
8.–12. maini. MAI ON ÕUEKUU. ÕUEMÄNGUDE NÄDAL Õuemängude nädalal kutsuvad Liikuma Kutsuvad Koolid, liikumismängude eestvedaja Siim Tõnisson, TÜ liikumislabor ja liikumisaasta meeskond tutvuma erinevate õuemängudega, mida saab läbi viia ainetundides ja õuevahetundides ning mille abil toetada laste mängurõõmu ka vabal ajal.
Liikuma Kutsuvate Koolide eestvedamisel toimuva õuekuuga liitunud juba enam kui 150 kooli ja lasteaeda. Kutsume teid osa võtma kas oma klassi või lausa terve kooliga!
Õuemängude nädala inspiratsiooniks https://www.instagram.com/liikumismangud/
Rohkem infot õuekuu kohta https://www.liikumakutsuvkool.ee/koolitus/mai-on-ouekuu/

Mette Knudseni dokumentaalfilm
2023-05-06 14:00 - 16:30
Filmimuuseumis linastub laupäeval, 6. mail kell 14.00 näituse “Plakatinaised. Eesti, Taani ja Hiina ideoloogiline plakat” publikuprogrammi raames Mette Knudseni dokumentaalfilm „Pikk teekond“ („Vejen er lang“).
Filmi režissöör ja stsenarist Mette Knudsen teeb enne filmi 20 min tutvustuse filmi ning räägib üldisemalt naisliikumisest.
2015. aastal tähistati Taani naiste valimisõiguse sajandat aastapäeva. Selle ajaloolise sündmuse meenutamiseks tehti 2016. aastal film „Pikk teekond“ , mis keskendub naisõiguslaste liikumistele alates Taani ja Inglismaa sufražettidest 1900. aasta paiku kuni 1970ndate punasukkade ning tänapäeva noorte naisteni, sealhulgas kväär-feministide ja erinevat etnilist päritolu naisteni.
Filmi režissöör ja stsenarist Mette Knudsen oli ka ise punasukkade liige ning nüüd, 40 aastat hiljem, asetab ta selle liikumise tänapäevasesse perspektiivi. Tema stiil on värskendavalt uuenduslik, mis peegeldab 1970ndate naisliikumist, mis pälvis oma vaatemänguliste aktsioonidega kogu põlvkonna tähelepanu ning muutis ühiskonna elutingimusi nii juriidilises, majanduslikus kui ka seksuaalses mõttes. Seda lugu jutustavad lisaks režissöörile mitmed liikumises osalenud naised, kes meenutavad sündmusi omaenese kogemuse põhjal.
Režissöör ja stsenarist: Mette Knudsen
Tootja: Nils Vest Film
Filmi tegemist toetasid Taani Filmi Instituut ja DR TV.
© NILS VEST FILM & M/K FILM 2016. 106 min.
Filmi linastub taani keeles eestikeelsete subtiitritega.

Kunstiolümpiaad
2023-05-06 00:00 - 23:59
Kunstiolümpiaad
Olümpiaadi korraldab MTÜ Kunstihariduse Ühing, olümpiaad toimub igal aastal. Nii piirkonna- kui lõppvoor koosnevad kolmest osast: teooriaküsimustele vastamine, praktiline töö ning eelnevalt koduse ülesandena valminud omaloomingulise teose esitlemine. Õpilased osalevad kahes vanuserühmas: põhikool (7.-9. klass) ja gümnaasium (10.-12. klass).
2022/23. õppeaasta piirkonnavoor toimub 18. veebruaril 2023.
Lõppvoor toimub 6. mail 2023 Tallinnas.

Noor Pärimusbänd 2023
2023-05-05 00:00 - 23:59
Viljandis võetakse mõõtu konkursil Noor Pärimusbänd 2023.
Reedel, 5. mail toimub Viljandi Pärimusmuusika Aidas seitsmendat korda konkurss Noor Pärimusbänd. Lavale tulevad Sindi Muusikakoolist alguse saanud pärimusbänd Tsäuk, Heino Elleri nimelisest Muusikakoolist Nova Lyre, möödunud aastal noorima artistina Viljandi pärimusmuusika festivalil debüteerinud Triuka, Laste ETNO Ringreisi jaoks kokku kutsutud koosseis Päriffect, TÜ Viljandi Kultuuriakadeemiast välja kasvanud kromaatilise kandle duo Lämmi Üü, jazz- ja folk-fusiooni viljelev keelpillikvartett Lõõm, sügisesest Eesti ETNO ringreisist võrsunud ansambel Säge ja hiljuti debüütalbumi avaldanud EHALE.
Novembris välja kuulutatud konkursi lõppvooru valisid osalejaid mentorid Maarja Nuut, Mati Tubli, Jaan-Eerik Aardam ja Lee Taul. Alates jaanuarist on ansamblid kohtunud mentoritega, kes on neid bänditöös juhendanud. Konkursi korraldaja, Eesti Pärimusmuusika Keskus, loodab tänu mentorprogrammi toele tõsta bändide tegevuse uuele tasemele ning nii publikule kui osalejatele tulist võistlust pakkuda.
Lõppkontserdil, mis toimub 5. mail kell 13 Viljandi Pärimusmuusika Aida suures saalis, esitab iga ansambel lühikese kava kestusega 12 minutit, millest vähemalt üks lugu on pärimuslik. Hindamine toimub kahes vanuserühmas: noorem rühm kuni 18-aastased ning vanem 19- kuni 26-aastased.
Kava hindab professionaalne žürii, koosseisus Meelika Hainsoo, Matis Leima, Ivo Lille, Tanel Sakrits ja Sten Teppan. Valitakse ka publikulemmik.
Peapreemiad on välja pannud Eesti Kultuurkapital. Vanusegruppide võitjad saavad võimaluse üles astuda Viljandi pärimusmuusika festivali põhiprogrammis, mis tähistab suvel oma 30 aasta juubelit.
Alates 2017. aastast korraldatava konkursi on varem võitnud Duo Mänd/Krüsban (2017), Duo Ruut (2018), Pärlin (2019), Duo Mann ja Juula (2020), Tradimus ja Duo Tuus (2021) ning Uurikad ja trad.kvintessents (2022).
Käesoleva aasta võistlejatega saab tutvuda Eesti Pärimsumuusika Keskuse kodulehel https://www.folk.ee/sundmused/suursundmus/sundmus/36-noor-primusbnd-2023

Matemaatikavõistlus Jänku-Juta
2023-05-04 00:00 - 2023-05-16 23:59
Matemaatikavõistlus Jänku-Juta
Alates tänasest on kõik 2.–4. klasside õpilased oodatud osalema Tartu Ülikooli teaduskooli matemaatikavõistlusel Jänku-Juta. Veebipõhised ülesanded on nii eesti kui vene keeles.
Nuputada saab kolmes voorus: I voor algab 4. mail, II voor 8. mail ja III voor 11. mail. Kõik voorud sulguvad 16. mail 2023 kell 21. Võistlusega saab liituda mistahes voorus ja soovi korral on võimalik osaleda üksikutes voorudes.
Paremusjärjestus selgitatakse välja kolme vooru kokkuvõttes klasside kaupa. Tublimatele jagatakse e-diplomeid. Loosime välja auhindu.
Võistlus toimub Tartu Ülikooli teaduskooli viktoriinikeskkonnas (viktoriinid.ee). Võistlusel osalemiseks vajab õpilane internetiühendusega arvutit, nutitelefoni või tahvelarvutit.
Enne võistlema asumist saavad õpilased keskkonnas harjutada ka eelmise aasta ülesannetega.
Võistlemisest

Võistluse alustamiseks logib osaleja ennast võistluskeskkonda sisse varem loodud kasutajatunnuse ja parooliga või loob endale uue kasutajakonto. Konto loomisel võib kasutada lapsevanema e-posti aadressi. Eelregistreerumine pole võistlusel osalemiseks vajalik.
Enne võistluse alustamist palume osalejatel veenduda, et viktoriinikeskkonda sisestatud andmed (eriti klass ja e-posti aadress) on õiged.
Võistluse ajal saavad õpilased oma vastuseid korduvalt muuta ja täiendada. Vastusekasti tuleb sisestada vaid üks arv. Sisestatud vastused salvestuvad automaatselt. Süsteem sulgub kõigi kolme vooru puhul automaatselt 16. mail kell 21.
Pärast iga vooru näevad õpilased viktoriinikeskkonnas oma tulemusi. Õpetajatele avaldame tulemusi koolide kaupa nende kirjaliku sooviavalduse põhjal (kelli.hanschmidt@ut.ee).

Soovime osalejatele palju avastamis- ja nuputamisrõõmu!
Lisateave:
Maksim Ivanov, Tartu Ülikooli teaduskooli matemaatikaõppe peaspetsialist, maksim.ivanov@ut.ee (sisulised küsimused)
Kelli Hanschmidt, Tartu Ülikooli teaduskooli võistlus- ja õppekorralduse peaspetsialist, 529 8272, kelli.hanschmidt@ut.ee (tehnilised küsimused)

Kutsemeistrivõistlused
2023-05-04 00:00 - 2023-05-05 23:59
„Noore meistri“ automaalri kutsemeistrivõistlused Tartu Rakenduslikus Kolledžis.

Kutsemeistrivõistlused
2023-05-03 00:00 - 2023-05-04 23:59
„Noore meistri“ restoraniteenindaja kutsemeistrivõistlused Tartu Rakenduslikus Kolledžis.

Suvehooaeg Maanteemuuseumis
2023-05-01 00:00 - 23:59
Maikuu esimesel päeval avaneb Eesti Maanteemuuseumis suvehooaeg
Eesti Maanteemuuseum avab oma uksed uueks hooajaks 1. mail. Seega ootame taas külastajaid avastama Eesti maanteede ajalugu ja vaatama põnevaid eksponaate, tee-ehitusmasinaid, tähenduslikke autosid ja muud teemakohast.
Uuel hooajal on meie muuseumis kavas palju uusi tegevusi ja sündmusi, mis pakuvad külastajatele veelgi enam võimalusi saada teada teede ajaloost, liiklusohutusest ning anda pere väiksematele ja suurematele põnevat tegevust. Jälgige meie infokanaleid nii kodulehel kui sotsiaalmeedias ja mujal.
Maanteemuuseumi juhataja Ivo Posti sõnul tuleb suvi kirju. „Suve alustame pauguga, kui meile jõuab Põltsamaalt kohale ajalooline teehöövel V-1, mida on kohalik meister valmistanud juba mitu aastat. Ka mahuvad suve sisse teatrietendused, kontserdid ning meie suursündmus muuseumi sünnipäev, mida tähistame 29. juulil pealkirja all „Taasiseseisvunud auto“
Külla tulles saavad külastajad nautida ka mõnusat eine- ja kohvipausi Teemajas, mis on avatud kolmapäevast reedeni kella 12-16 ning pühapäeval ja laupäeval 12-18. Meelepäraseid meeneid saab endale osta meie muuseumi poest.
Avapäeva puhul on meil kõik piletid 50% soodsamad.
Tulge avastama Eesti maanteede lugu suvehooajal Eesti Maanteemuuseumis alates 1. maist!
